הוועדה לקידום מעמד האישה ולשוויון מגדרי, כנסת 23, פרוטוקול מספר 28, 2020-08-18 11:45

עודד פורר: צוהריים טובים לכולם, אני מתכבד לחדש את ישיבת הוועדה למעמד האישה ושוויון מגדרי.

עודד פורר: הנושא הפעם זה תקצוב בספורט נשים.

עודד פורר: אנחנו נחשפים פעם אחר פעם שמבחינת התמיכות של המדינה, דווקא לנושא הזה משום מה המספרים הולכים ויורדים.

עודד פורר: הרבה פעמים אנחנו רואים גם בכל מיני תחומים שיש חסמים שהם לכאורה חסמים מבחינה תקנית, כאילו הם מייצרים איזשהו תקן לכולם אבל התקן הוא כזה שאף אחד לא יכול לעמוד בו.

עודד פורר: יש קריטריונים שברור לחלוטין שנשים לא יגיעו אליהם, אז פתרנו את הבעיה, יצרנו קריטריונים לכאורה שוויוניים.

עודד פורר: זה כמו שאני אגיד שמי שיקבל את התקצוב הוא רק מי שהוא מעל 2 מטר, אז ברור שהידרתי קבוצה גדולה מבחוץ.

עודד פורר: אנחנו רואים את זה גם במענקים לשחקנים, גם במענקים אחרים.

עודד פורר: יש פה אלמנטים תקצוביים גם של הטוטו, איפה שהוא נותן כסף, בחלק מהדברים.

עודד פורר: בעצם היום כבר כל התקצוב בעקבות חוק ההסדרים, אגב, שאני התנגדתי לו, עבר למשרד ומאותו רגע בכלל נהיה בלגאן אחד גדול, אבל זה עניין לדיון אחר.

עודד פורר: עדיין נשאר סכום בטוטו וגם שם זה עדיין לא מחולק כראוי, אבל המהות היא קודם כל תהיה בהחלט משרד הספורט.

עודד פורר: חברת הכנסת ע'דיר כמאל מריח.

ע'דיר כמאל מריח: בוקר טוב אדוני, כבוד יושב-ראש הוועדה, אני מודה ומתוודה, זה לא נושא שחקרתי לפני, אבל מהלמידה המעטה שעשינו לקראת הוועדה הזו, אני מבינה שכאן יש כשלים, שיש היעדר משאבים אמיתי שוויוני לנשים, וכפי שציינת, פרמטרים מפלים מגדרית, לא יודעת אם זה במכוון או לא, אבל זה דבר שאנחנו צריכים לבחון אותו, כי כשהפרמטרים הם מספריים ובוחנים מספר ספורטאים או הנבחרת, כלומר בדיעבד אתה כאן מפלה מגדרית בלי שתשים לב, אז חשוב לי שנבחן זאת יחד היום בוועדה הזו.

ע'דיר כמאל מריח: תודה.

עודד פורר: תודה רבה.

עודד פורר: חברת הכנסת עאידה תומא סלימאן.

עאידה תומא סלימאן: תודה כבוד היושב-ראש.

עאידה תומא סלימאן: אני שמחה שאתה מקיים את הדיון הזה.

עאידה תומא סלימאן: זה נושא שעסקנו בו בזמנו וניסינו לשפר את המצב.

עאידה תומא סלימאן: אני מודה ומתוודה שאני לא כל כך חובבת ספורט.

עאידה תומא סלימאן: הופעתי לגלות את המצב בנושא הזה, את עצם העובדה של יחס שהוא יחס ברור, שלא מסתכלים על ספורט נשי כספורט שהוא גם מוערך ומכובד, ונותנים לו את התמיכה, וגם מצד שני הוא גם לא מסחרי מספיק.

עאידה תומא סלימאן: אחד הדברים שכל הזמן טענו, למה לא נותנים תקציבים באותה רמה, והתשובה הייתה, זה לא מביא קהל כל כך גדול וזה לא מפרסם כל כך גדול.

עאידה תומא סלימאן: אני חושבת שהגיע הזמן לטפל לא רק ברמה של המשרד אלא גם ברמה של המועצות המקומיות.

עאידה תומא סלימאן: לפני שבועיים היו אצלי עמותה שמפעילה כמה קבוצות של נשים דווקא באוכלוסייה הערבית, ואחת מהקבוצות שם הגיעה, אני מאוד מקווה שאני לא עושה טעות, לליגה הארצית.

עאידה תומא סלימאן: השחקניות דיברו על העובדה שהן לא מקבלות שום תמיכה.

עאידה תומא סלימאן: הן בעצמן עובדות ומממנות את עצמן בעניין של הסעות וגם בזמן שהן צריכות בייביסיטר לילדים, והן לא מקבלות שום הכנסה מהמשחק.

עאידה תומא סלימאן: העמותה לא מקבלת שום תקציב.

עאידה תומא סלימאן: הנציג של העמותה והמאמן גם נמצא איתנו בזום.

עאידה תומא סלימאן: אני מאוד מבקשת לתת לו, לז'רז'ורה, לדבר ולהציג את זה.

עאידה תומא סלימאן: הוא יציג את זה הרבה יותר טוב ממני.

עאידה תומא סלימאן: באמת תודה.

עאידה תומא סלימאן: אני מאוד מקווה שנעקוב צמוד כדי לאפשר יותר תקציבים.

עאידה תומא סלימאן: היה הישג מסוים בליגת כדורסל לנשים בזמנו בוועדה, ואני מקווה שנצליח להוציא עוד תקציבים.

עודד פורר: בואו נשמע את יערה יצחקי, יושבת-ראש ארגון שחקניות הכדורסל.

יערה יצחקי: בוקר טוב לכולם, אני רוצה להתחיל ברשות

יערה יצחקי: כם במספר תאריכים.

יערה יצחקי: 14 באפריל 2003, 21 בדצמבר 2004, ה-3 ביולי 2006, ה-28 ביוני 2016 וה-19 ביולי 2016.

יערה יצחקי: אלה כל התאריכים בהם משנת 2000 התקיימו דיונים, ועדות בכנסת של קידום מעמד האישה שהתרכזו בספורט.

יערה יצחקי: לכל אותן ועדות קודמות הגיעו מכובדים רבים.

יערה יצחקי: התוצאה של כולן הייתה זהה.

יערה יצחקי: כולם הסכימו פה אחד שצריכים להשקיע יותר, לתקצב יותר את ספורט הנשים וכדורסל נשים בפרט.

יערה יצחקי: בפועל המסר היה לכל אותם גופים, כל אחד, בואו נעשה את המאמץ והמירב בחלקת האלוהים הקטנה שלו.

יערה יצחקי: לא הייתה איזושהי המשכיות.

יערה יצחקי: אני היום יושבת פה בוועדה ומייצגת את כדורסל הנשים, ואני קצת מתביישת.

יערה יצחקי: אני קפטנית נבחרת ישראל בכדורסל, יושבת-ראש ארגון השחקניות, ואני מפצירה בכם, אל תסיימו את הוועדה הזאת.

יערה יצחקי: תמשיכו אותה.

יערה יצחקי: אם הטוטו יצטרך מאיתנו שנשחק כל יום, אנחנו נשחק כל יום.

יערה יצחקי: אם הוא יצטרך מאיתנו בשביל לתת לנו עוד תקציבים, לנחות לאולם ולצנוח, אנחנו נצנח, אבל אני רוצה שהוועדה הזאת תמשיך ותדון ותגיע עם התהליכים האלה לייצר שינוי אמיתי, כי היום אין שינוי אמיתי.

עודד פורר: בואי תמקדי לנו בדיוק את הבעיות.

יערה יצחקי: אני חושבת שאם נתחיל, הן לא יגמרו.

יערה יצחקי: אני כן אמקד בבעיות הכי רציניות.

עודד פורר: קחי את השלוש הרציניות ביותר.

יערה יצחקי: אני חושבת שכרגע ההסתכלות כולה על ענף כדורסל נשים בארץ היא לא נכונה.

יערה יצחקי: בעבר הענף הזה הוכיח את עצמו.

יערה יצחקי: היו פה הישגים כבירים.

יערה יצחקי: קבוצות היו באירופה וזה היה הכול עניין של תקציבים, לא רק תקציבים עירוניים אלא תקציבים ממש של משרד הספורט עצמו.

יערה יצחקי: כיום הטוטו מחלק את הכספים שלו.

יערה יצחקי: אתם דנים היום בוועדה, תציגו את הנתונים האלה.

יערה יצחקי: העניין הוא שהטוטו הוא לא גוף ציבורי, הוא גם לא גוף פרטי, ויש לו את הזכות וזה לגיטימי לגמרי לתת לגופים שמהם הוא רואה יותר כסף.

יערה יצחקי: אני רוצה ממנו תשובות, מה הוא צריך ממני כענף כדורסל נשים כדי לתת לי עוד כסף.

יערה יצחקי: אם צריך עוד שידורים, שיהיו עוד שידורים.

יערה יצחקי: אם צריך שאנחנו נעשה דברים מסוימים בתקשורת, אנחנו נעשה כל מה שצריך.

יערה יצחקי: אם צריך לשחק עוד, אנחנו נשחק עוד.

יערה יצחקי: אני רוצה להאריך את הליגה שלנו.

יערה יצחקי: הליגה היום משחקת שישה חודשים.

יערה יצחקי: זה בושה.

יערה יצחקי: ליגות גברים משחקות עשרה חודשים, ככה זה בכל אירופה.

עודד פורר: למה משחקים שישה חודשים?

יערה יצחקי: כי זה נוח.

יערה יצחקי: זה נוח לכל העוסקים בדבר, זה נוח לליגה עצמה, לא לאפשר כאן את הזרות שמגיעות, זה עולה כסף, לא להשכיר עוד דירות, זה עולה כסף.

יערה יצחקי: משחקים עולים כסף.

יערה יצחקי: הכול עולה כסף ובזה זה מסתכם ופה בדיוק נעוצה הבעיה, שהכול מסתכם בכסף.

עודד פורר: מאיפה הקבוצות מקבלות תמיכה מעבר לטוטו?

יערה יצחקי: מהעיריות, משרד הספורט והטוטו.

עודד פורר: כמה משרד הספורט למשל?

עודד פורר: ניקח את הענף הזה באמת כדוגמא.

עאידה תומא סלימאן: הייתה תוספת עד כמה שזכור לי, בשנת 2017 או 2018, נכון, דלית?

דלית אזולאי: בבג"צ הייתה איזושהי הסכמה.

עודד פורר: בכל הספורט נשים יש תמיכה של 2.5 - - -

יערה יצחקי: את היית בוועדה הזאת ודיברת מאוד יפה.

יערה יצחקי: אגב, תודה.

עאידה תומא סלימאן: למרות שאני לא מבינה בספורט אבל אני מבינה בזכויות נשים.

יערה יצחקי: נכון.

עודד פורר: קארין סנדל, כדורגל.

קארין סנדל: אהלן, אני יושבת-ראש ארגון השחקנים והשחקניות אצלנו בכדורגל, וקפטנית נבחרת ישראל.

קארין סנדל: תקציבים זה אולי החתיכה האחרונה בפאזל שקשור בבעיות שלנו.

קארין סנדל: יש הרבה מכשולים והרבה חסמים שיש בפני ילדות ונערות.

קארין סנדל: כן חשוב לי להגיד לפני הכול, צריך להבין שיש קשר מאוד ברור וחזק בין השקעה בספורט נשים לבין השגת שוויון מגדרי, וזה נתמך במחקרים בכל העולם.

קארין סנדל: להשקיע בספורט נשים זה לזרוע את הזרעים להשגת שוויון מגדרי בעתיד, ואם אני אגע בבעיות שלנו הדחופות יותר, שתקציב זה אולי החתיכה שבעצם משקפת את האפליה גם הממסדית, אז אנחנו רואים שיש פערים מאוד גדולים.

קארין סנדל: בכדורגל יש 5 מיליון שקל בשנה לכדורגל נשים, ויש בכל מיני צינורות כאלה ואחרים 100 מיליון שקל לכדורגל גברים עם סעיפים כמו חיזוק מעמד השחקן ב-14 מיליון שקל בשנה, אפס לחיזוק מעמד השחקנית.

קארין סנדל: הוצאות שיטור כאלה ואחרות של המדינה, עשרות מיליונים.

קארין סנדל: נכון שבנשים אין לנו קהל ולא צריך הוצאות שיטור, אבל יש לנו צרכים אחרים שחשוב להשקיע גם בהם, וזה שבירת ההבניה המגדרית המאוד מאוד חזקה הזאת שכדורגל זה לגברים, כדורגל/כדורסל.

קארין סנדל: אם אנחנו מסתכלים עכשיו בתקופת הקורונה כשמשרד הספורט הבטיח 110 מיליון שקלים לכדורגל וכדורסל, שכחו לציין שזה לכדורגל וכדורסל גברים ולא הייתה שום התייחסות למה קורה בענפי הספורט של הנשים.

קארין סנדל: כרגע אני יכולה להגיד לכם שאנחנו נמצאות באי-ודאות טוטאלית.

קארין סנדל: אנחנו לא יודעות אם תיפתח הליגה, מתי תיפתח הליגה.

קארין סנדל: יש איזשהו מתווה לא ברור כל כך שאולי זה יקרה בינואר.

קארין סנדל: זה לא מעניין אף אחד, זאת התחושה, ואין באמת אנשים שאכפת להם לקדם את הדבר הזה.

קארין סנדל: לכדורגל נשים הייתה תביעה מול משרד הספורט בבג"צ, בדיוק על סעיפי התמיכה המפלים שחור על גבי לבן.

קארין סנדל: יש סעיפים מסוימים לנשים ואין את אותן דרישות מהגברים.

קארין סנדל: אנחנו עדיין מחכות להחלטה של בג"צ בנושא.

קארין סנדל: אני חושבת שבסופו של דבר כל מי שנמצא כאן בחדר, שאכפת לו משוויון מגדרי, צריך להבין שהשקעה בספורט זה אחד ממנופי השינוי ואחד הזרעים הכי חשובים שיש לנו לדבר הזה.

קארין סנדל: לסיום אני אגיד לכם שבארצות הברית יש מחקרים שמראים ש-90% מהמנכ"ליות הבכירות במשק היו ספורטאיות בעברן, כי ספורט בסופו של דבר נותן לנו כלים.

קארין סנדל: זה מעלה את תחושת הביטחון, תחושת המסוגלות.

קארין סנדל: זה נותן לנו כלים להתמודד עם משברים, וחוסן מנטלי ועבודת צוות ועוד ועוד, וזה כלים שקיימים לילדים ולנערים ולגברים שלנו, ובפער משמעותי הרבה פחות עבור הנשים.

קארין סנדל: תודה.

עודד פורר: תודה.

עודד פורר: הגברת הילה קניסטר בר דוד, יו"ר מינהלת ליגת העל בכדורסל נשים.

הילה קניסטר בר דוד: בוקר טוב כבוד יושב-ראש הוועדה, עודד, חברותיי לשולחן כולן, אני שמחה לראות פה גם את יעל מור, מנכ"לית הטוטו, גם את דודו מלכא, חבריי לשולחן.

הילה קניסטר בר דוד: אתמול בדיוק קיימנו ישיבה חשיבתית משותפת.

הילה קניסטר בר דוד: אני רואה סממנים של שינוי ואני מאוד שמחה על כך.

הילה קניסטר בר דוד: אני את תפקידי התחלתי לפני שמונה חודשים, עודד.

הילה קניסטר בר דוד: סיפרתי לך על כך בפגישה שלנו, כיו"ר מינהלת ליגת העל לנשים בכדורסל.

הילה קניסטר בר דוד: בחודש האחרון אנחנו מתהווים להיות גם מינהלת גדולה, מאוחדת לכל משחקי ענפי הכדור לנשים ובאמת לייצג מול הרשויות, מול הממשלה, מול הרגולציות את כל ענפי הכדור לנשים.

הילה קניסטר בר דוד: צר לי, אבל בספורט חוסר השוויון בולט יותר מכל.

הילה קניסטר בר דוד: אתה כיו"ר הוועדה, אני קודם כל שמחה מאוד לראות גבר יושב בראש הוועדה.

הילה קניסטר בר דוד: בניגוד לאנשים אחרים, אני מאוד שמחה שגם גברים יושבים סביב השולחן ורואים עין בעין את השוויון המגדרי, ואני חושבת שרק כך אפשר באמת להביא לשוויון.

הילה קניסטר בר דוד: אני רוצה לחלק את הבעייתיות לשלושה חלקים.

הילה קניסטר בר דוד: החלק הראשון זו בעיה תקציבית-רוחבית, וגם התקציב פה מחולק לשלושה: תקציב מדינה, תקציב טוטו ותקציב אתנה, שעל אף הסיכומים, על אף הבג"צים, הכספים האלה מתמהמהים, לא מגיעים בזמן.

הילה קניסטר בר דוד: ראו דוגמא, השנה אנחנו עדיין בפערים של כ-450,000 שקלים רק מאתנה שתקועים בשל ביורוקרטיות, והטוטו, שיעל חברתי שיושבת פה, יודעת מה אני חושבת, ואני אומרת את זה בקול רם, אני צועקת את זה.

הילה קניסטר בר דוד: עד שלא יהיה שינוי בתמיכת הטוטו לכדורסל הנשים, כדורגל הנשים, כדורעף הנשים ובכלל לתחום הנשים בספורט, צריך להתאים את התקצוב מהטוטו בשונה מהגברים, ואני מסכימה עם מה שיערה ייצגה פה קודם וגם קארין.

הילה קניסטר בר דוד: הבעייתיות נוגעת לכולם.

הילה קניסטר בר דוד: החלק השני חוץ מהתקציב, עודד, זה התנאים.

הילה קניסטר בר דוד: האבסורד הנוראי שקורה בשטח זה שנשים מקבלות את הפרו-בונו כמו שנקרא, את האולמות החשוכים, האולמות הלא ראויים, ללא חדרי הלבשה, מגרשי כדורגל עם דשא סינתטי, כאשר גברים מקבלים את המגרשים החדשים, השעות הנוחות.

הילה קניסטר בר דוד: פה יש פערים שהם לא רק כסף, הם התייחסות.

הילה קניסטר בר דוד: הפן השלישי זה באמת כל נושא התוכן האסטרטגי, השיווק האסטרטגי לכל ענפי הכדור לנשים.

הילה קניסטר בר דוד: כדי שאנחנו נשנה את פני החברה, עודד וכל חברותיי וחבריי לשולחן, ונדבר באמת על שוויון, השוויון צריך לגעת בכל התחומים שציינתי ללא הבדלי דת, גזע ומין.

הילה קניסטר בר דוד: כדי שאישה, נערה, תרצה לשאוף ולשחק כדורסל, היא תרצה לדעת שהשכר שלה יהיה שכר הוגן והולם והיא לא תצטרך לעבוד בשלוש עבודות במקביל על מנת להתכלכל.

הילה קניסטר בר דוד: אני רוצה לראות ילדות, נערות בתוך בתי הספר משחקות כדורגל וכדורסלץ דיברתי על זה עם השר גלנט לפני כשבועיים בפגישה.

הילה קניסטר בר דוד: אמרתי לו, הנושא השיווקי, התוכני של ענפי הכדור לנשים צריך להיכנס כבר בבתי הספר.

הילה קניסטר בר דוד: זה לא רק בנים משחקים כדורגל.

הילה קניסטר בר דוד: אפשר לצד משחק כדורגל בנים בשיעורי הספורט לעשות גם קבוצות לבנות.

הילה קניסטר בר דוד: יש בעייתיות רחבה.

הילה קניסטר בר דוד: תקצוב זה הדבר הראשון כי זה בעצם נותן את הגושפנקא לכולם לפעול קדימה.

הילה קניסטר בר דוד: יש לנו חלוקה תקציבית שדרשנו אותה השנה ממשרד הספורט וממשרד האוצר, שללא הסכום הזה אנחנו לא נוכל להתחיל את השנה.

הילה קניסטר בר דוד: חברת הכנסת עאידה, ציינת קודם את קודמתי בתפקיד, את איריס שהובילה את הבג"צ יחד עם אורי כהנא שנמצא גם פה בוועדה, היועץ המשפטי שלנו.

הילה קניסטר בר דוד: אכן אני אומר גם כאן, אם אני הייתי יושבת אז בתפקיד, אני לא הייתי מתפשרת על הסכום שהוקצה לספורט לנשים, לכדורסל הנשים.

הילה קניסטר בר דוד: זה לא מספיק.

הילה קניסטר בר דוד: תודה, עודד.

עודד פורר: תודה רבה.

עודד פורר: עו"ד אורי כהנא.

אורי כהנא: בוקר טוב, אני יועץ משפטי של מינהלת ליגת העל לנשים בכדורסל.

אורי כהנא: אני מייצג גם את קבוצות כדורגל הנשים בבג"צ שייצגנו, וגם ענפים נוספים, כדורשת הנשים.

אורי כהנא: אני מלווה את המאבק התקציבי הזה גם בבג"צ וגם ישירות מול הרשויות, חמש-שש שנים.

אורי כהנא: אני יחסית חדש בנושא אבל משהו אחד ברור.

אורי כהנא: כשאנחנו מדברים על הצורך באפליה מתקנת, בדרך כלל הנטייה שלנו היא לחשוב על איזשהו תיקון של עוולה היסטורית מימי הביניים, בנשים וגברים.

אורי כהנא: פה אנחנו מדברים על עיוותים שקורים ממש בשנים האחרונות בחסות המדינה, וחלק מהם קורים עדיין היום.

אורי כהנא: לדוגמא, רק לאחרונה בעקבות בג"צ שהגשנו בנושא כדורגל הנשים, התברר שבמשך שנים המדינה דרשה מנשים שלוש ליגות בשביל לקבל תקצוב מלא, ומגברים רק שתי ליגות, וכתוצאה מכך שמונה מתוך 12 ענפים קבוצתיים, הנשים קיבלו 50% מהגברים למרות שגם לגברים וגם לנשים היו רק שתי ליגות.

אורי כהנא: בג"צ הנחה לתקן את זה רק ב-2019, ובאמת משרד הספורט פעם ראשונה ב-2019 השווה את התקציבים.

עודד פורר: במקרה הזה, אגב, אחרי אפליה ברורה שהייתה לאורך שנים, הוא גם נותן איזשהו פיצוי הפעם?

עודד פורר: אם בגדתי בכדורגל לנשים בנושא הזה של התקצוב בגלל הליגות לאורך 70 שנה, האם עכשיו, אני לא משווה, אני צריך להחזיר עכשיו על ה-70 שנה אחרונה.

אורי כהנא: בדיוק, וזה אחריות של משרד האוצר ומשרד הספורט לפצות עכשיו.

אורי כהנא: בג"צ אמר את זה באופן ברור.

אורי כהנא: זה היה מפלה.

אורי כהנא: משרד הספורט הודו שהייתה פה טעות ועכשיו אנחנו צריכים למצוא את הדרך לאזן את חזרה.

אורי כהנא: דוגמא נוספת שעדיין קורית זה הסיפור של הטוטו.

אורי כהנא: בשנת 2000 הוציא מבקר המדינה דוח מאוד חמור על ההתנהלות של הטוטו שפשוט העביר מדי שנה 80 מיליון שקל להתאחדות לכדורגל רק לגברים בלי שום קריטריונים, בלי מכרז.

אורי כהנא: מבקר המדינה כתב: "הדרך שבה המועצה העבירה את המענק הכספי המיוחד לקבוצות הכדורגל הייתה לקויה באופן חמור.

אורי כהנא: למרות ההסברים השונים שניתנו, ממצאי הביקורת מעלים בבירור כי המועצה ראתה את עצמה נאלצת לשלם מענק זה נוכח אזהרת קבוצות הכדורגל וההתאחדות כי ישבשו את המשחקים אם לא תמלא את דרישתם לתשלום הנוסף.

אורי כהנא: לא זו הדרך לנהוג בכספי ציבור".

אורי כהנא: משרד מבקר המדינה ב-2001 קבע: "פרשת המענק השנתי המיוחד מציגה באור עגום את יחסי המועצה עם ענף הכדורגל ויש לעשות לתיקון המצב שתואר לעיל".

אורי כהנא: מה עשתה המועצה מאז?

אורי כהנא: המועצה פשוט חתמה עם הסכם שיווק מסחרי עם ההתאחדות לכדורגל, באיזה סכום?

אורי כהנא: באותו סכום, 80 מיליון שקל לשנה רק לגברים, בטענה שזה עבור שם הליגה.

אורי כהנא: קראו לזה "ליגת ווינר" בזמנו והיה פרסומות במגרשים.

אורי כהנא: גם את זה בג"צ פסל ואמר למדינה שזה סוג של תמיכה מוסווית ואי אפשר לעבוד על בג"צ .

אורי כהנא: מה שהמדינה עשתה, היא חילקה את זה, 45 מיליון שקל לשיווק ואת שאר הכסף המדינה משלימה.

אורי כהנא: איך היא משלימה?

אורי כהנא: 50 מיליון שקל הולכים לסדרנות במגרשים, רק לגברים, 14 מיליון שקל לתמיכה במעמד השחקן הישראלי.

אורי כהנא: מה עם השחקנית הישראלית?

אורי כהנא: 0.75 מיליון, כלומר 750,000 שקל.

עודד פורר: אלה מענקים דרך משרד הספורט או דרך הטוטו היום?

אורי כהנא: משרד הספורט.

עודד פורר: בוא נעבור אולי לשמוע אותם.

אורי כהנא: מילה אחרונה.

אורי כהנא: אדוני דיבר בתחילת הוועדה על הקריטריון של לתת רק למי שהוא 2 מטר.

אורי כהנא: הסיפור של התמיכה בשחקן הישראלי הוא בדיוק ככה.

אורי כהנא: קבעו שמתוך ה-14 מיליון שקל שמשרד הספורט הקצה, 80% יקבלו ענפים שיש להם חמש ליגות ומעלה.

אורי כהנא: ענפים שיש להם ארבע ליגות ומעלה יקבלו רק 20%.

אורי כהנא: במקרה ליגת הנשים, יש לה ארבע רמות ליגה, וליגת הגברים בכדורגל ובכדורסל, יש לה חמש ליגות, וזה בדיוק ה-2 מטר.

אורי כהנא: אצלנו קוראים לזה במשפטים, לתפור מרכז, ואני יכול להשתמש גם בביטויים יותר חמורים.

אורי כהנא: בסוף צריך להסתכל על העוגה מלמעלה.

אורי כהנא: אם מסתכלים על העוגה מלמעלה, אז ה-110 מיליון שמשרד האוצר הוסיף ממש לפני כמה חודשים רק לכדורגל הגברים, מייצרים עוגה שהיא 96%–95% הולכת לספורט הקבוצתי לגברים ו-4%–5% לנשים, וזה התפקיד שלכם ביחד עם יו"ר הוועדה, ביחד עם החברים שלנו במשרד הספורט, שאף אחד לא רוצה לפגוע בכדורסל הנשים, אבל הם צריכים לעזור לנו לשנות את המצב הזה.

אורי כהנא: תודה רבה.

עודד פורר: תודה.

עודד פורר: דודו מלכא, סגן ראש מינהל הספורט במשרד התרבות והספורט.

דודו מלכא: לא הייתי רוצה להתחיל להגיב לנתון כזה או אחר.

עודד פורר: לא, לא, תגיב.

עודד פורר: זה בדיוק מה שאנחנו רוצים.

דודו מלכא: אני רק רוצה להציג את הדברים כפי אנחנו מקיימים אותם עכשיו, ואני יכול להעיד על כך שאין שנה שאנחנו לא מחפשים דרך איך לשפר, לשדרג.

דודו מלכא: אני בהחלט מתוודה שגם בגלל הדיונים שהיו בבג"צ אנחנו הגענו להבנות במיוחד עם הליגות הבכירות לנשים בכדי לתת מענה, אז אני קודם כל רוצה להתייחס לסכום שהילה אמרה שזה לא מספיק, אבל זה היה בהתייעצות יחד עם מי שאז ייצג את הבג"צ מטעם הנשים.

דודו מלכא: אנחנו בדקנו ואמרנו, מה הסכום שאתם חושבות שצריך לתת לקבוצות בליגת על?

דודו מלכא: כשאנחנו מדברים על ליגות על זה כדורגל, כדורסל נשים, כדוריד וכדורעף.

דודו מלכא: הסכום שהם נקבו, אנחנו עומדים בו.

דודו מלכא: היום קבוצה מקבלת כולל השוטף שלה, למעלה מחצי מיליון שקל.

דודו מלכא: אני מדבר רק על כספי התמיכות, אני לא מדבר על טוטו.

דודו מלכא: אני מציע שכל מה שקשור לטוטו, מנכ"לית הטוטו, יעל, שגם כן נמצאת בדיון, שהיא תתייחס, כיוון שהכספים שהיום אנחנו מחלקים אחרי הרפורמה, הכול באחריות המדינה.

דודו מלכא: הטוטו הוא בסך הכול מוציא לפועל.

דודו מלכא: הוא משלם לאגודות את הכסף ואנחנו אלה שקובעים את המדיניות.

דודו מלכא: לעומת זאת, הכסף שהטוטו משלם זה כל הסכמי השיווק שדרכם הם מעודדים את הציבור להמר.

דודו מלכא: את הנושא הזה אני רוצה להשאיר ליעל שתשיב לגבי השיווק ומה השיקולים, למה נותנים כסף לגברים ולנשים לא או למה הסכמי השיווק עם גברים ולא עם נשים או שההסכמים לנשים הם קטנים מאוד.

דודו מלכא: זה לאחר מכן כמובן יעל תשיב.

דודו מלכא: אני קודם כל רוצה לסיים את הנושא הזה של ה-6 מיליון.

דודו מלכא: ב-6 מיליון האלה אנחנו חשבנו שזה יוכל לעזור לאגודות בכדי שיוכלו לשלם שכר יותר סביר ולהביא זרות וכדומה.

דודו מלכא: דרך אגב, אין אח ורע שבתמיכות נותנים 300% ביחס לבסיס.

דודו מלכא: נגיד שיש מקדם מסוים, בדרך כלל זה אחוזים בודדים, זה 1.1%, 1.2%.

דודו מלכא: פה אנחנו מדברים על סכומים שהם מאוד גדולים.

דודו מלכא: אם הילה חושבת, כמו שאתמול בדיון המקדים יחד איתה ועם המשרד, חושבת שזה לא מספיק, כמובן צריך להציג נתונים כלכליים, לקיים דיון, ויכול להיות.

דודו מלכא: אנחנו צריכים תמיד לבחון ולראות.

עודד פורר: בוא נשים רגע את המספרים ואת הכסף בצד.

עודד פורר: משרד התרבות והספורט, מה החזון שלכם מבחינת איך נראה ענף כדורגל הנשים וכדורסל הנשים?

עודד פורר: הרי ברור לחלוטין שהענפים האלה כרגע נמצאים במקום לא טוב, ויסלחו לי העוסקים בדבר, מבחינת המעמד שלהם בחברה הישראלית.

עודד פורר: מה היעדים שהצבתם לעצמכם, כמה ילדות יעסקו ויכנסו לתוך העולם הזה של כדורסל נשים?

עודד פורר: כמה ילדות אמורות להיכנס לתוך העולם של כדורגל נשים?

עודד פורר: מה החזון?

עודד פורר: שים בצד את הכסף.

תהלה פרידמן: אני יכולה שאלה?

עודד פורר: כן, חברת הכנסת פרידמן.

תהלה פרידמן: אני רוצה ממש להמשיך את השאלה הזו כי זה נראה לי כיוון מחשבה מאוד נכון מה שאומר יו"ר הוועדה.

תהלה פרידמן: אם אנחנו נישאר בבוא נתקצב פרופורציונאלית לפי הקיים או משהו כזה, אנחנו בלופ שאנחנו לא יוצאים ממנו.

תהלה פרידמן: השאלה היא איך אנחנו דואגים לא לכמה כסף מקבלים, אלא שאחוז ההשתתפות של בנות בספורט יהיה או כמו שבנים - - - , כיוון שאנחנו יודעים שזה דבר נורא משמעותי לביטחון העצמי, להשתתפות החברתית.

עודד פורר: ברור.

עודד פורר: בוא נדבר על היעדים.

דודו מלכא: בוא נדבר על היעדים.

דודו מלכא: בוא נאמר שהיום אנחנו נמצאים ב-23% נשים והיתר, 77% גברים.

עודד פורר: על איזה ענף אתה מדבר?

דודו מלכא: היום יש כ-120,000 ספורטאים.

דודו מלכא: מתוך ה-120,000 ספורטאים יש ספורטאיות - - -

עודד פורר: באיזה תחום?

דודו מלכא: בכל הענפים, זה לא משנה.

דודו מלכא: אני רק אמר לך מבחינת היעד שאתנה הציבה לעצמה, שאנחנו מתקדמים מדי שנה והשאיפה היא להגיע ל-30% ואני יכול לומר לכם שאפילו אף יותר.

דודו מלכא: ההתקדמות הזאת היא התקדמות מאוד איטית.

עודד פורר: דודו, אתה לא עונה לי על השאלה.

עודד פורר: אני שם שנייה בצד את כל הנושא התקציבי.

עודד פורר: תקציב בסוף צריך לשקף מדיניות.

עודד פורר: משרד התרבות והספורט, אני הייתי מצפה שיבוא ויגיד, תשמע, אני לא יודע כמה נשים עוסקות בענף הכדורסל או כמה ילדות.

עודד פורר: נניח שעוסקות בזה 1,000 ילדות.

עודד פורר: לנו יש יעד תוך חמש שנים להגיע ל-10,000.

עודד פורר: אוקיי, מפה אני יודע להתחיל ולגזור תוכניות תקציביות, מה התקציב כדי להגיע ליעדים האלה.

עודד פורר: השאלה שלי היא מה היעדים שלכם, אם יש כאלה.

דודו מלכא: תראה, כל ענף וכל איגוד, הוא צריך לשים את היעדים שלו, מה הוא רוצה.

דודו מלכא: היום באיגוד הכדורסל יש 4,000.

עודד פורר: לא, לא, זה לא עובד ככה.

עאידה תומא סלימאן: אתם קובעי המדיניות.

דודו מלכא: מבחינת מינהל הספורט, מבחינת משרד הספורט, היעד שלנו הוא יעד כלל-ענפי.

דודו מלכא: היום בכל הענפים יש 23%.

דודו מלכא: השאיפה שלנו היא להגיע ל-30% ואפילו בשלב יותר מאוחר להגיע - - -

עודד פורר: תוך כמה זמן להגיע ל-30%?

דודו מלכא: זאת הנקודה.

דודו מלכא: בכדי להגדיל את הכמות, אנחנו נקטנו בכל מיני שיטות בעבר.

עודד פורר: לא, זה לא מה ששאלתי.

עודד פורר: אמרת, היום אנחנו על 23% השתתפות, אנחנו רוצים להגיע ל-30%.

עודד פורר: עזוב את זה שאני חושב שצריכה להיות כאן חלוקה ענפית, כי לא אותו דבר אם אתה מגיע לעלייה הזאת רק בענף הג'ודו ולא מגיע לעלייה הזו בענפים אחרים, אבל לא משנה, נשים את זה רגע בצד.

עודד פורר: אתה רוצה לעלות מ-23% ל-30%.

עודד פורר: שאלתי שאלה אחת פשוטה, תוך כמה זמן, חמש, עשר, 20, 30 שנה?

עודד פורר: מה היעד שלכם אומר?

עודד פורר: יש יעד כזה או שאתה מעריך עכשיו?

דודו מלכא: אני שם את הכול על השולחן.

עודד פורר: אני שואל שאלה, אתה לא עונה לי, דודו.

עודד פורר: אתה מספר לי סיפור.

עודד פורר: אני שואל שאלה מאוד פשוטה: יש יעד או אין?

עודד פורר: האם יש לך יעד שאתה אומר, אני רוצה להגיע בשנת 2022 ל-30%, או שאתה אומר, תשמע, יש לנו יעד להגיע ל-30%, מתי?

עודד פורר: אנחנו חושבים שנצליח לעשות את זה בכך וכך זמן.

דודו מלכא: היעד שלנו מדי שנה, עלייה של 1% עד 1.5%.

דודו מלכא: כיוון שאנחנו מאוד ריאליים.

עודד פורר: זה היעד שלכם באמת?

דודו מלכא: כן, כן.

דודו מלכא: מבחינת המציאות היא כזו שאנחנו עשינו כמה ניסיונות.

דודו מלכא: אמרנו, בואו נלך מאלפים לאלופים.

דודו מלכא: מה זה אומר?

דודו מלכא: זה אומר שבוא נפתח ונתגמל כמה שיותר פתיחה של קבוצות, וזה היה ניסיון של חמש-שש שנים.

דודו מלכא: אני אומר לך שזה נחל כישלון.

עאידה תומא סלימאן: העלייה של 1%, זאת אומרת, אתם תסגרו את הפער תוך 30 שנה?

דודו מלכא: למה?

דודו מלכא: אם אנחנו ב-1.5% לשנה, אני חושב שתוך חמש שנים אנחנו יכולים להגיע ליעד הזה.

עודד פורר: תגיע רק ל-30%.

עודד פורר: הרי בסוף היעד צריך להיות בערך כמו השוויון באוכלוסייה, כדי להגיע ל-50%.

דודו מלכא: אם אנחנו נמצאים ב-7% פער ל-30%, מן הסתם תחלקי את ה-7%, זה חמש שנים.

עודד פורר: ה-30% עצמו הוא יעד מאוד מאוד צנוע.

עודד פורר: בסוף, אחוז הנשים באוכלוסייה הוא 51%, לכן אני גם אומר, יש הרבה מאוד ענפי ספורט והשאלה היא על איזה ענפים ועל התקצוב.

עודד פורר: למה אני גם אומר את זה?

עודד פורר: אם יש 120,000 ספורטאים פעילים, התקצוב הוא לא פר ספורטאי.

עודד פורר: זה לא שתקצוב נשים הוא פר ספורטאי ותקצוב גברים הוא פר ספורטאי.

עודד פורר: התקצוב הוא לפי ענפים.

עודד פורר: יש ענפים שמקבלים יותר, יש ענפים שמקבלים פחות, לכן החלוקה חייבת להיות חלוקה ענפית וחייבת להיות חלוקה שאומרת, בכדורסל אני נמצא באחוזים כאלה וכאלה.

עודד פורר: אני לא יודע מה הם.

עודד פורר: אין לי את הנתון הזה.

דודו מלכא: אני אתקן אותך.

דודו מלכא: התקצוב הוא אכן פר ספורטאי.

דודו מלכא: ערך הנקודה הוא דומה לכל הענפים.

דודו מלכא: אין הבדל.

דודו מלכא: אותו ספורטאי שנמצא בג'ודו או נמצא בכדורסל, הוא מקבל את אותו ערך נקודה.

עודד פורר: אתה מדבר איתי על ערך הנקודה אבל בסוף את הכסף שאתם מחלקים, כשאתה מחלק 50 מיליון שקל להוצאות סדרנים ושיטור, ה-50 מיליון שקל האלה הולכים לספורטאים כי זה הולך לקבוצות מתחומים מסוימים.

דודו מלכא: הלכת כבר לסעיף אחר.

עודד פורר: אני לא מדבר על סעיפים, זה העניין.

דודו מלכא: אני אתקן אותך, זה לא 50 מיליון, זה 29 מיליון, אז בוא נסדר את המספרים נכון.

עודד פורר: דודו, בסוף כשאתה מתקצב ענף, אתה יודע את זה טוב כמוני, זה לא רק דרך התמיכות.

עודד פורר: תמיכות זה מקום אחד שאתה נותן כסף לספורט.

עודד פורר: אתה נותן לספורט כסף בהרבה מאוד מקומות אחרים שכל כולו בסוף מכיל את איך הספורט נראה.

עודד פורר: אתה נותן אותו במגרשים, אתה נותן אותו בהקצאת השעות של המגרשים.

עודד פורר: כשאתה קובע יעד, אתה אומר, אני כדי לעמוד ביעד הזה צריך לעשות כמה וכמה פעולות: אחד, אני צריך לעשות פעולה של שעות במגרשים.

עודד פורר: שניים, אני צריך לעשות פעולה של השקעה במתקנים.

עודד פורר: שלוש, אני צריך לעשות השקעה בקבוצות.

עודד פורר: ארבע, אני צריך לעשות השקעה בספורטאי.

דודו מלכא: תן לי לפרט לך מה אנחנו מתכוונים ל-2021, שינויים שאנחנו מתכוונים לעשות.

דודו מלכא: הדבר הראשון שאנחנו מתכוונים, העלינו בצורה מאוד משמעותית את ערך הניקוד שאיגוד מקבל בגין נערה, אישה שעוסקת בספורט.

דודו מלכא: אותו בחור שמקבל 6 נקודות, האיגוד מזוכה ב-6 נקודות.

דודו מלכא: בגין אישה 10 נקודות, זאת אומרת, למעלה מפי 1.6.

דודו מלכא: זה ניקוד מאוד גבוה שזה עידוד מספר 1.

דודו מלכא: אנחנו ממשיכים לתת תוספת של 20% לכל קבוצת נשים ביחס לקבוצת גברים או נערות לעומת נערים.

דודו מלכא: אנחנו פתחנו סעיף נפרד בתקנות שהוא אמור לטפל אך ורק בעידוד של מאמנות נשים, מנהלות נשים, ושם אנחנו הולכים להגדיר אחוז מסוים שנוכל לשלוט בו ולדעת כמה אנחנו רוצים להוסיף בקטע הזה.

דודו מלכא: עכשיו אני יכול לומר לך שיש בנושא החקיקה, אני לא יודע אם אתה מכיר אותו, עודד.

דודו מלכא: אם אתה מכיר, סבבה.

דודו מלכא: יש סעיף 13 לחוק הספורט.

דודו מלכא: מה אומר סעיף 13 לחוק הספורט?

דודו מלכא: שהתקנות אמורות להסדיר שימוש במתקני ספורט.

דודו מלכא: הנה אני אומר לך שאם אנחנו נצליח, מאוד קשה בעידן הזה שממשלה נופלת, קמה וכן הלאה.

דודו מלכא: אתה יודע כמה זה קשה.

דודו מלכא: אם אנחנו נצליח להוציא לפועל את התקנות האלה, זה אומר ששם אנחנו רוצים לתת העדפה ברורה לנשים, זאת אומרת שאם יש שלוש קבוצות או ארבע קבוצות שאחת מהן - - -

עודד פורר: על איזה תקנות אתה מדבר?

דודו מלכא: אני מדבר בחוק הספורט, שימוש במתקנים, סעיף 13 לחוק הספורט.

עודד פורר: מתי אתם רוצים להביא את התקנות האלה לכנסת?

דודו מלכא: זה בדיוק מה שאני רוצה לומר לך.

דודו מלכא: יש לנו היום נציגה בלשכת השרה, שמה הילה, שהיא מטפלת בנושא המשפטי.

דודו מלכא: אמרתי לה שיש לנו סעיפים מסוימים שאנחנו חייבים לקדם אותם.

עודד פורר: התקנות מוכנות?

דודו מלכא: אצלי הן מוכנות.

עודד פורר: משרד המשפטים מפיץ אותן כבר?

דודו מלכא: עדיין לא.

דודו מלכא: אני שם את זה על השולחן.

דודו מלכא: אני כבר קיימתי דיון אצלנו במשרד ואנחנו מתכוונים לקדם את הסעיף הזה.

דודו מלכא: זה סעיף מאוד משמעותי שיאלץ את הרשויות המקומיות לתת הקצאה לנשים לפני גברים, שלא יהיה מצב שאם זה קבוצת נשים, היא צריכה לחכות בתור עד שבכלל יתנו לה מקום.

דודו מלכא: זה סעיף מאוד משמעותי.

עודד פורר: סעיף חשוב.

עודד פורר: לפני שאני עובר לדוברת הבאה שהיא תהיה מנכ"לית הטוטו, ה-14 מיליון שקל חיזוק שחקן שגברים קיבלו ואפס קיבלו נשים, וה-110 מיליון שקל לכדורגל וכדורסל.

דודו מלכא: אוקיי, אז בוא נתייחס אחד אחד.

דודו מלכא: בוא נתייחס קודם ל-15 מיליון של מה שנקרא חיזוק השחקן הישראלי.

דודו מלכא: אנחנו יודעים שלקראת השנה הבאה אנחנו מתכוונים לשדרג את המבחן הזה.

דודו מלכא: אנחנו עדיין לא יודעים את הכיוון המלא אבל בוודאי שאנחנו נביא אותו גם להערות הציבור.

עודד פורר: לא, אני מדבר על מה שנתתם השנה.

עודד פורר: ה-14 מיליון נתתם השנה, לא?

דודו מלכא: לא, זה מה שנתנו ב-2019.

דודו מלכא: השנה עוד לא חילקנו את התקנה הזאת.

דודו מלכא: אמורים לחלק כמובן גם ב-2021.

דודו מלכא: לשנים האלה אנחנו מתכוונים לתקן את המבחן.

עודד פורר: כבר לשנה הזו, כבר ל-2020.

דודו מלכא: לפני שאנחנו נחלק את 2020 אנחנו נתקן את המבחן.

עודד פורר: מה התיקון אמור להיות?

דודו מלכא: זה ממש על השולחן ואנחנו מקווים לעשות את זה כמה שיותר מהר.

דודו מלכא: כמובן שאנחנו ניתן לנשים להביע את עמדתן.

דודו מלכא: אנחנו דיברנו עם הילה שהיא תהיה שותפה לכך ואין שום ספק שניקח את זה בחשבון.

דודו מלכא: עכשיו אני רוצה לדבר על ה-110 מיליון.

דודו מלכא: תראו, ה-110 מיליון אמורים היו לפתור את הבעיה של המניעה מהקבוצות בליגת על במיוחד וגם בליגה הלאומית למכור כרטיסים, אם זה בכדורגל או כדורסל.

דודו מלכא: זה התפקיד של ה-110 מיליון.

דודו מלכא: הוא אמור לבוא לתת מענה לזה שאם הם לא יצליחו לקבל את הסכומים האלה, הם לא יוכלו לקיים את הליגה.

דודו מלכא: אם הם לא מקיימים את הליגה, הנזק יהיה בהימורים לטוטו, הנזק יהיה בעשרות אלפים מועסקים שלא יוכלו להתקיים.

דודו מלכא: זו הייתה ההחלטה של שר האוצר ושר התרבות והספורט להקים את התקנה הזאת, וזו תקנה ייחודית שבה אנחנו מביאים לידי ביטוי.

דודו מלכא: כמובן שאנחנו נאפשר גם לנשים להגיש את הבקשות.

דודו מלכא: אני מראש אומר שהסיכוי שם לקבל סכומים לקבוצות הנשים הוא קטן כי זה מיועד לאובדן הכנסה בגין מכירת מינויים וכרטיסים.

עודד פורר: למה לא נתתם פיצוי גם במסגרת התקציב הזה, כזה שגם ספורט הנשים היה יכול לקבל ממנו תקציב, ולא לקבוע דווקא קריטריון שבו ברור לחלוטין שהן לא יכולות לקבל?

עודד פורר: הרי הספורט נשים גם נפגע בתקופה הזאת.

דודו מלכא: אנחנו יודעים שההיפגעות היא בעוד הרבה מישורים.

עודד פורר: הרשו למשל לגברים לחזור לשחק ולנשים לא הרשו.

דודו מלכא: ההיפגעות של אותן קבוצות גברים זה לא רק במכירת כרטיסים.

דודו מלכא: זה ספונסרים, זה עוד הרבה דברים.

עודד פורר: אבל המענק הזה הוא על מכירת כרטיסים, אמרת, הוא לא על ספונסרים.

דודו מלכא: בדיוק.

דודו מלכא: רשת הביטחון היא אך ורק בנושא של כרטיסים.

דודו מלכא: לא גלשנו לשום סעיף אחר.

עודד פורר: אז בסעיף שבו ענף אחד קיבל אישור לשחק, ענף גברים, והנשים לא קיבלו אישור לשחק, מה הפיצוי שנתתם?

דודו מלכא: לפי המתווה שיהיה אנחנו נאפשר לפתוח את כל הליגות.

דודו מלכא: כולם יחזרו לשחק.

דודו מלכא: אני רק אמרתי שההיפגעות היא לאו דווקא בענפי כדורגל וכדורסל.

דודו מלכא: היפגעות בכלל בכל קבוצות הספורט בארץ, של חוסר יכולת גבייה מצעירים בקבוצות.

דודו מלכא: זה הכנסה מאוד משמעותית שנפגעה.

דודו מלכא: יש לאוצר את הסעיפים האחרים שהוא נותן סיוע לנזקים כאלה ואחרים.

דודו מלכא: בסעיף הזה מדובר אך ורק בהימנעות, בגלל שהם נמנעים למכור כרטיסים ומנויים.

דודו מלכא: זה הפיצוי היחיד.

דודו מלכא: זה הנקודה שעסק הסעיף הזה.

עודד פורר: דודו, כשאני מסתכל על הניתוח של התקציב של הספורט, אז באמת איפה שיש אמות מידה בתמיכות, יחסית התנאים שווים, אבל בסוף אני מסתכל על מכלול התקציב.

עודד פורר: לפחות לפי הנתונים שבידיי, סדר גודל של 5 מיליון זה התמיכה לפי אמות מידה.

עודד פורר: 50 מיליון זה החזר הוצאות שיטור וסדרנות, שברור לחלוטין שזה הקצאה של סכום במקום שבו ספורט נשים לא יקבל שקל, והתוצאה היא שהוא מקבל אפס לעומת זה שכול הכסף הולך לגברים.

עודד פורר: תמיכות חיזוק השחקן הישראלי, אתה אומר שתתקנו את המצב.

עודד פורר: לא יהיה מצב שבו רק 750,000 שקל מתוך 14 מיליון ילכו לשחקנים.

עודד פורר: ככה אמרת.

דודו מלכא: אני אמרתי שאנחנו נעשה תיקון.

דודו מלכא: אני לא הצבעתי מה יהיה התיקון אבל אנחנו נעשה תיקון.

עודד פורר: תיקון שישפר את מצבה של השחקנית שמופלית לרעה כרגע באירוע הזה.

דודו מלכא: אני רק יכול לקוות שכך יהיה.

דודו מלכא: אני לא יכול להבטיח.

עודד פורר: אתה לא יודע איזה עדכון אתם תעשו?

דודו מלכא: אני אמרתי שאנחנו צריכים לדון בזה.

דודו מלכא: עדיין לא הגענו לדיון.

דודו מלכא: אנחנו נדון בזה ותהיה אפשרות לעשות תיקונים.

עודד פורר: מתי אמור להיות הדיון בעניין הזה?

דודו מלכא: להערכתי בפרק זמן של מקסימום עד סוף שבוע הבא.

עודד פורר: יופי, אז אנחנו נקבע ספציפית על העניין הזה בספטמבר דיון מעקב.

דודו מלכא: אני רק רוצה, עודד, לתקן אותך.

דודו מלכא: זה לא 50 מיליון לאבטחה ושיטור.

דודו מלכא: השיטור שאנחנו מדברים עליו, בליגות על הוא 29 מיליון.

עודד פורר: וגם בכספי השיווק אנחנו רואים את הפערים, 45 מיליון שמוקצה הפוך.

עודד פורר: יעל אלמור, מנכ"לית הטוטו.

יעל אלמור: צוהריים טובים לכולם.

יעל אלמור: אני אתחיל ואגיד שכמובן בטח אני באופן אישי בעד השגת שוויון מגדרי, בטח ובטח הטוטו כגוף שכפוף למשרד הספורט ומשרד האוצר, ואני חושבת שהסוגיה היא לא האם אנחנו בעד או לא.

יעל אלמור: בוודאי שאנחנו בעד.

יעל אלמור: אני אתן איזשהו רקע מאוד קצר בהמשך לדברים שנאמרו עד עכשיו.

יעל אלמור: באמת נעשתה רפורמה כפי שכולכם מכירים ואין צורך לחזור עליה, בעצם כל התקצוב, קביעת אמות מידה והקריטריונים הועברה כמו שדודו עמיתי אמר, למשרד הספורט.

יעל אלמור: אנחנו בעצם רק גוף תפעולי שבאמצעות ועדת תמיכות מזרים את הכסף, ולכן שיקול הדעת בנושא הזה הוא לא אצלנו.

יעל אלמור: כל מה שנשאר אצלנו הוא בעצם הסכמים שאנחנו קוראים להם שיווק תפעול.

יעל אלמור: יש דרג מקצועי, זה מנכ"לית השיווק וסמנכ"ל המוצרים שאחראים ואמונים על כל הסכמי השיווק שלנו עם גופי הספורט השונים, ולבוא ולכמת את הערך השיווקי שלהם והתפעולי, זאת אומרת, אם הטוטו היום חותם הסכם מהסוג הזה, מה השווי, ובהתאם נקבעת הערכה והסכום שהטוטו מוכן לשלם בהתאם.

יעל אלמור: הוזכר פה דוח מבקר המדינה שקבע בצורה מאוד חמורה שהמועצה לא רשאית לעשות שימוש בכספי הרווחים שלו ובכספי הציבור שהיא מרוויחה לטובת תמיכות ולכן זה לא על הפרק.

יעל אלמור: כמובן שכולנו ננהג לפי מינהל תקין, בטח ובטח אנחנו ובטח ובטח המשרדים האחראים עלינו.

יעל אלמור: קשה לי להאמין שהם יורו לנו אחרת.

יעל אלמור: אנחנו לא תמיכות ואסור לנו לפעול בהקשר הזה.

יעל אלמור: קיימנו פגישה לא מזמן עם הילה בר דוד.

יעל אלמור: אני מאוד ערה למצוקה ובטח ובטח אני באופן אישי בעד ספורט נשים וקידום ספורט הנשים.

יעל אלמור: שמעתי פה בעצם את כל החברות לפאנל.

יעל אלמור: אנחנו בעצם חשבנו, מכיוון שכן הנושא הזה מאוד קרוב לליבנו, איך אפשר כן לקדם חקיקה שכיום אסורה לנו אבל כן שתוכל להותיר לטוטו לפעול בנושא אחריות תאגידית כמו גופים מקבילים לנו בעולם.

יעל אלמור: הגשנו את הבקשה הזאת למשרד הספורט ומשרד האוצר לבחינה, והמטרה היא בעצם להקצות כספים מרווחי הטוטו לטובת פרויקטים בתחום הספורט שאנחנו מאמינים שיש להם ערך רב ושהטוטו היה רוצה להיות חלק מהם, ביניהם אני חייבת להגיד שקידום ספורט הנשים הוא בהחלט ענף שהיינו רוצים לפעול שם במידה אם הדבר יותר לנו ויתאפשר לנו.

יעל אלמור: אנחנו עד אז נמצאים כמובן ומתנהלים בקנאות בהתאם להמלצות של מבקר המדינה.

יעל אלמור: בעבר, אגב, רואת חשבון איריס שטרק, קודמתה של הילה פנתה לבג"צ בנושא הזה ובג"צ חזר לדירקטוריון הטוטו ואמר, בואו, אתם תחליטו מה הסכום שאתם מקצים לכדורסל הנשים.

יעל אלמור: הדירקטוריון בניגוד להמלצת השיווק-תפעול החליט על סכום של חצי מיליון שקל וכך בעצם פעלנו מאז.

יעל אלמור: אני חייבת להגיד שגם אותו סכום, שוב, בניגוד לדרג המקצועי אצלנו, פועל בייצוג יתר ביחס לשאר כימות הערך שאנחנו מקבלים משאר ההסכמים השיווקיים.

יעל אלמור: אנחנו כמובן מאוד קשובים.

יעל אלמור: בטח אני באופן אישי בעד ספורט נשים.

יעל אלמור: בטח היינו רוצים שיתירו לנו לפעול בעולמות האלה.

עודד פורר: אתם מתקצבים את אתנה במסגרת הסכמי השיווק?

יעל אלמור: לא, אין לנו התקשרות עם אתנה.

יעל אלמור: אני יכולה להגיד אפילו בספירה על כף יד אחת: כדורסל, כדורגל, כדוריד, טניס, שליחים וזהו.

יעל אלמור: זה התחומים שאנחנו פועלים איתם במסגרת הסכמי השיווק.

יעל אלמור: אני אגיד שוב, הסכמי השיווק לא מכמתים ערך תמורת קיום הליגה, כמו, אגב, כשאנחנו מפעילים הימורים על ליגה ספרדית וליגה אנגלית, אנחנו לא משלמים להם עבור קיום הליגה.

יעל אלמור: אנחנו בעצם באים ויודעים לשלם לליגות ישראליות, לגופי ספורט ישראלים בהתאם לערך שאנחנו יודעים לייצר לעצמנו מהסכמי שיווק, תמורה שיווקית ותפעולית בהקשר הזה.

יעל אלמור: צריך להבין את זה.

עאידה תומא סלימאן: זה להסתובב באותו מעגל.

עאידה תומא סלימאן: ברגע שאתם לא נותנים הסכמי פרסום, אף אחד לא רואה אותם ואז גם הערך הפרסומי נשאר אותו דבר.

עאידה תומא סלימאן: בלי לשבור את המעגל הזה ולתת לקבוצות האלה שיהיו מפורסמות קצת, אתם לא תשברו את המעגל הזה, אתם תישארו בעצם נותנים רק לספורט גברים.

עודד פורר: לפי איזה קריטריונים אתם מחלקים את החלוקה בין הענפים בהסכמי השיווק?

יעל אלמור: אנחנו בעצם בוחנים כמו שאמרתי, בשני אספקטים על ידי שני סמנכ"לים מקצועיים פה בתוך הארגון, סמנכ"לית השיווק וסמנכ"ל המוצרים, ובאים ומכמתים לפי פרמטרים.

יעל אלמור: במידה ותרצו, אפשר גם להציג בפניכם שמדברים על חשיפה, כמות משחקים, ימי משחקים, משודר/לא משודר.

יעל אלמור: יש בעצם מגוון פרמטרים.

יעל אלמור: זה לא נעשה כמובן אד הוק, זה נעשה לפי פרמטרים מאוד מוגדרים.

עודד פורר: מה שאנחנו נבקש בנושא הזה, אנא תעבירי לנו את הפרמטרים כולל האחוזים והמשקל של כל פרמטר.

עודד פורר: אני חושב שזה יאפשר גם לליגות ולקבוצות ולאיגודים, הן בכדורסל נשים והן בכדורגל נשים, כי אם למשל הפרמטר הוא ימי משחקים, הן יכולות להוסיף ימי משחקים.

עודד פורר: אם הפרמטר הוא מספר משחקים, אז יכולים לבוא בטענות לאיגוד, תוסיפו בבקשה מספר משחקים, לכן מה שאני מבקש לדיון המעקב שאני כבר אמרתי שאנחנו נעשה אותו במהלך ספטמבר, את החומרים האלה.

עודד פורר: אנחנו רוצים את הפרמטרים לפיהם מחולקים הסכמי השיווק כולל המשקל של כל פרמטר.

עודד פורר: בסוף זאת אמורה להיות, לפחות כך אני מקווה, איזושהי נוסחה שעל פיה הכסף מתחלק.

עודד פורר: חברת הכנסת עאידה תומא סלימאן.

עאידה תומא סלימאן: כבוד היושב-ראש, הפרמטרים שבדרך כלל קובעים אותם, הם מחזקים את החזקים ומשאירים את החלשים באותו מקום.

עודד פורר: לכן אני רוצה לראות את הפרמטרים.

עאידה תומא סלימאן: אולי גם יש מקום לשקול להוסיף פרמטר שעושה איזשהו תיקון, פרמטר שייתן להם סוג של העדפה עם נקודות מסוימות.

עודד פורר: יכול להיות שיש, אגב.

עודד פורר: כשנראה את הפרמטרים, נדע.

עודד פורר: תודה.

עודד פורר: אשרת עיני בזום ואחר כך ניר הרצל אלון מהסתדרות המעו"ף.

אשרת עיני: שלום לכולם, תודה על ההזמנה, תודה ליושב-ראש הוועדה ולכל החברים והחברות.

אשרת עיני: אני שחקנית כדורגל וגם פרשנית כדורגל נשים וגברים, זאת אומרת, אני חווה את שני העולמות, אפשר להגיד.

אשרת עיני: רציתי לתת איזושהי סקירה קצרה על מה שקורה היום בכדורגל הנשים.

אשרת עיני: דיבר מקודם דודו מלכא על רשת הביטחון שניתנה לכדורסל וכדורגל הגברים, והוא אמר שיינתן איזשהו פיצוי ואנחנו מוזמנות/מוזמנים להגיש איזושהי בקשה.

אשרת עיני: לא הוזמנו אפילו לדיון.

אשרת עיני: אין לנו מקום בשולחן כשמדברים על הדברים האלה, גם על הפסד של הכנסות צפויות וגם בכלל בכל מקום.

אשרת עיני: אנחנו נמצאים בוועדה לקידום מעמד האישה, אין לנו מקום בשולחן לכדורגל נשים.

אשרת עיני: גם דובר על עניין של חיזוק המעמד של השחקן הישראלי בלי השחקנית הישראלית, וזה לא משנה תחת איזה סעיף אנחנו מדברים.

אשרת עיני: זה לא משנה איזה כותרת ניתן, כי בכותרות כולנו בעד ספורט נשים, אבל בשורה התחתונה אם אנחנו מסתכלים על חלוקת התקציב, אז אנחנו רואים את חלוקת התקציב שהיא ממש לא שוויונית, חלוקת המגרשים והאולמות.

אשרת עיני: אם אנחנו מדברים על ענפי ספורט אחרים, את חלוקת שעות השידור, ובערך כל פרמטר שניקח, בסופו של דבר זה הולך לכיוון מגדרי אחד.

אשרת עיני: אתן לכם לדוגמא את בנות נתניה בכדורגל נשים.

אשרת עיני: הן נמצאות בליגת העל, הגישו עתירה נגד העירייה שלהן מכיוון ש-95% מהתקציב הולך לקבוצת הגברים, למכבי נתניה שגם כן נמצאת בליגת העל.

אשרת עיני: אפילו בסעיף של אפליה מתקנת לנשים, הגברים קיבלו פי ארבע מקבוצת הנשים, אז בכותרות ובכל מה שאנחנו מדברים מסביב, אז כן, אנחנו רוצים לקדם ספורט נשים, אנחנו יודעים את החשיבות של ספורט לחברה כולה, אנחנו רוצים חברה שוויונית.

אשרת עיני: בפועל כשמרדדים את זה, מגיעים ממש גם לקריטריונים כמו שנאמר וכמו שהוגש בבג"צ, וגם ליישום הדברים בפועל, אנחנו רואים באמת כיוון אחד.

אשרת עיני: אם נחזור לעניין הכדורגל, אז בקיץ שעבר הייתה חגיגת כדורגל עולמית עם מונדיאל הנשים, המונדיאל הכי מוצלח גם בארץ, גם בעולם.

אשרת עיני: הייתה חגיגה אדירה גם מבחינה ספורטיבית וגם מבחינה שיווקית.

אשרת עיני: המשחקים שודרו פה בארץ בפלטפורמות של "כאן" ואפילו הטוטו נהנה מזה.

אשרת עיני: היו הימורים על המשחקים של הנשים והתגאו ברווחים שהתקבלו מההימורים על המשחקים האלה.

אשרת עיני: כאן אני שואלת, למה אנחנו לא מופיעות בטופס הטוטו?

אשרת עיני: לא הכדורסל, לא הכדורגל.

אשרת עיני: אנחנו חלק מהמשחק הזה, זה בטוח.

אשרת עיני: אנחנו יכולות להיות חלק מהמשחק הזה שגם מניב רווחים.

אשרת עיני: בסופו של דבר אני רוצה שילדה שמגיעה לשחק כדורגל, היא תגיע כי היא רואה דמויות לחיקוי, ויש המון דמויות לחיקוי, גם כדורגל, כדורסל, כדוריד, כדור עף.

אשרת עיני: שיהיה להן מודל לחיקוי ויראו את המשחקים כמו שחברת הכנסת אמרה.

עודד פורר: תודה.

עודד פורר: אני רק רוצה לחזור שנייה ליעל אלמור מהטוטו.

עודד פורר: למה באמת הם לא מופיעים שם?

יעל אלמור: מדובר בעצם בשיקולי עבר מבחינת אטרקטיביות ההשקעה של הצעת הימורים ומה הערך שהם מסוגלים להביא.

יעל אלמור: לדוגמא, נמצאת מולי הטבלה.

יעל אלמור: בערך בעצם של מחזור ההימורים, אם אני חוזרת רגע לכדורסל נשים.

עודד פורר: מתי הם היו?

יעל אלמור: אני כבר לא זוכרת באיזה שנה זה היה.

יעל אלמור: לאחרונה זה לא היה.

עודד פורר: יעל, אני אגיד לך מה הסיפור.

עודד פורר: לא צריך את כל ההסברים מסביב.

עודד פורר: הסיפור הוא מאוד פשוט.

עודד פורר: אם קובעים את זה כיעד אז באים ואומרים, אוקיי, אנחנו משקיעים בזה גם אפילו שבשנה הראשונה זה לא כלכלי.

עודד פורר: גם כשאתם נכנסים לתחומים חדשים, לענפים חדשים, לוקח זמן לבנות אותם.

עודד פורר: זה כמו שכל אחד מחכה שתרנגולת אחרת תטיל את הביצה הזאת.

עודד פורר: אין מה לעשות, כולם צריכים לתת את חלקם.

עודד פורר: משרד הספורט צריך לתת את חלקו בפרמטרים שצריכים לתעדף ולתת יותר כסף.

יעל אלמור: לא, אבל העניין פה הוא לא ההצעה.

יעל אלמור: הצעה היא החלק הקל.

יעל אלמור: בסוף אתה רוצה שתמורת ההצעה אנחנו נתקצב את הענף, ואני אומרת, תקצוב הענף, וואנס, כל עוד אנחנו שומרים על הסטטוס קוו של לתקצב אותו שיווקית ותפעולית, אז גם אם הצעתי אותו, שוב, אני אביא את הנתונים האלה בפגישה הבאה.

יעל אלמור: וואנס, הצעתי אותו והוא לא מייצר הכנסות, אז היכולת שלי לתת עבורו - - -

עודד פורר: לא הצעת אותו מעולם, לפחות לא בשנים האחרונות.

עודד פורר: זה פעם אחת.

עודד פורר: פעם שנייה, אם הצעת אותו ולא שיווקת אותו, אז ברור לחלוטין שהוא לא ייצר לך הכנסות, אבל אם הצעת אותו גם רק שנה אחת, זה לא פרמטר לבחינה.

עודד פורר: את צריכה לקחת ולהגיד, אוקיי, אנחנו כטוטו רוצים לקדם כדורגל וכדורסל נשים, אנחנו הולכים לתוכנית חמש שנתי.

עודד פורר: אנחנו חמש שנים נציג את זה, נייצר פה את התהליכים.

עודד פורר: אחרי חמש שנים תבואי ותגידי, תשמע, חמש שנים אנחנו עושים את זה, חמש שנים אנחנו משקיעים בעניין הזה ולא גדלנו בקצת, אז אפשר יהיה לדבר על זה, אבל ברור לחלוטין שענף שנמצא בחסר, שנמצא במקום רע, המשמעות של זה לכלל הספורט היא לאיפה ילדות ילכו לעסוק בספורט או לא.

עודד פורר: ההשלכות הן השלכות רחבות.

עודד פורר: ככל שאתם משאירים את המצב הקיים אז ברור לחלוטין שלא יהיה שינוי.

עודד פורר: זה בכלל לא נתון לדיון.

עודד פורר: בתוך תוכך את גם יודעת שאני צודק בנושא הזה.

עודד פורר: אני רוצה לעבור לדובר הבא, ניר הרצל אלון.

ניר הרצל אלון: תודה רבה כבוד היושב-ראש.

ניר הרצל אלון: אני ראש חטיבת הספורט בהסתדרות ואנחנו מארגנים את כל קבוצות הנשים והגברים במסגרת ענפי הכדור בישראל.

ניר הרצל אלון: אני שמח להגיד לכם שיש לנו הנהלות של איגוד שחקני הכדורגל, איגוד שחקני הכדורסל והכדורעף.

ניר הרצל אלון: לכל הנהלה יש ייצוג הולם לנשים ואנחנו דאגנו יחד איתם להסכמים שוויוניים בנבחרות ישראל, לחוזה אחיד לכולם, תקנון משמעת אחיד לכולם וכמובן ליגה מקצוענית עם תקנון שיאפשר להיות מקצועניות.

ניר הרצל אלון: דיברו פה דוברים לפניי על הרבה מאוד פרמטרים, על קריטריונים, לאן ענף הנשים הולך, ואני אומר לכם, צריכים להתעורר ומהר.

ניר הרצל אלון: דיברו על נושא של עידוד ילדות ונערות לשחק.

ניר הרצל אלון: בארצות הברית כששינו את החוק, קבעו שיש 9 מיליון ילדות שמשחקות כדורגל.

ניר הרצל אלון: אתם מבינים שכל ילדה כמעט הולכת לשחק כדורגל?

ניר הרצל אלון: זה צריך להיות חובה.

ניר הרצל אלון: צריך להתחיל עם זה כבר מעכשיו.

ניר הרצל אלון: אנחנו פתחנו את העניין מול הסכמים ארוכי טווח, לעשות קריטריון שיהיה ברור מול משרד הספורט והטוטו, לתת אפשרות לשחק על פי קריטריונים שמעודדים שחקניות ישראליות על המגרש.

ניר הרצל אלון: בכדורסל אנחנו חווים גל של מתאזרחות ושל זרות שמגיעות.

ניר הרצל אלון: דיברו פה קודם על 750,000 שקל שזורם כתוצאה מעידוד השחקנית הישראלית.

ניר הרצל אלון: זה מעט מאוד.

ניר הרצל אלון: לגברים היה סדר גודל של כמעט 6 מיליון שקל.

ניר הרצל אלון: צריכים להיות סכומים שווים גם בכדורסל נשים.

ניר הרצל אלון: דיברו קודם על הטוטו.

ניר הרצל אלון: למה במונדיאל נשים היה טוטו והכניס יופי של הכנסות למדינה, ופה פתאום כשיש אפשרות לתת משחקים בגביע הטוטו של הנשים או בליגה של הנשים, אין אפשרות?

ניר הרצל אלון: זה מול העיניים שלנו, רק צריכים לקחת ולקטוף את זה.

ניר הרצל אלון: יש את הנושא של ליצור איזשהו סיפור, איזה עניין.

ניר הרצל אלון: יערה יצחקי היא עכשיו חברת הנהלה.

ניר הרצל אלון: אני אומר לכם, בתקופה שהייתה אלומה גורן ודרייגור ואורלי קסטן ולימור מזרחי, היה עניין, היה סיפור.

ניר הרצל אלון: התקשורת תמכה והיו אולמות מלאים.

ניר הרצל אלון: הערוץ המשדר חייב לחזור ולתת את השידור כי ברגע שיש עניין ויוצרים סיפור, כבר יש זהות ויש לאן להתפתח.

ניר הרצל אלון: זה דיון ראשון ולא אחרון.

ניר הרצל אלון: צריך שתהיה עקביות, שתהיה המשכיות ושנוכל לראות שבתקופה הקרובה יהיה שינוי.

ניר הרצל אלון: חייב להיות מתווה מסודר לחזרת ליגת הנשים.

ניר הרצל אלון: כמו שיש ליגה מקצוענית שחוזרת, חייב להיות גם ליגת נשים שחוזרת, כי ליגת נשים היא ליגה מקצוענית.

ניר הרצל אלון: אם לא, אנחנו נאלץ פה להפגין.

ניר הרצל אלון: לא נוותר בעניין הזה.

עודד פורר: אני אספר לכם סוד קטן.

עודד פורר: אני בהכשרתי גם שופט כדורסל.

עודד פורר: לא עסקתי בזה 20 שנה בערך.

עודד פורר: הייתי שופט גם בליגה בין-לאומית שנים, אבל אז היא הייתה ליגה והיא הייתה פעילה והיא הייתה משמעותית ומשודרת.

ניר הרצל אלון: אתה צודק.

ניר הרצל אלון: שופט הוא מנהל משחק בסופו של דבר.

ניר הרצל אלון: אתה יודע את זה.

ניר הרצל אלון: בסופו של דבר השחקניות חוזרות למגרש וחוזרות לאורך זמן, לא לשישה-שבעה חודשים.

ניר הרצל אלון: שהליגה תהיה ארוכה, שיהיו מקצועניות ויעסקו רק בכדורסל כענף עיקרי, לא כדורגל, לא כדורעף.

עודד פורר: תודה.

עודד פורר: ענאן ז'רזו'רה.

ענאן ז'רז'ורה: צוהריים טובים לכולם, אני יו"ר אגודת קבוצת - - - בכדורעף.

ענאן ז'רז'ורה: יש לנו שתי קבוצות בליגת העל לנשים, קבוצת נשים שעוסקת בליגת העל, ויש לנו גם קבוצת נוער בנות שמשחקת בליגת העל.

ענאן ז'רז'ורה: אנחנו עלינו לליגת העל לפני ארבע שנים.

ענאן ז'רז'ורה: מאז שאני זוכר שעלינו לליגת העל, רק מקצצים לנו בתקציב.

ענאן ז'רז'ורה: כולם בכו פה על תקציבים ועל נשים ועל גברים, אז על אחת כמה וכמה אנחנו סובלים מזה.

ענאן ז'רז'ורה: אנחנו בנצרת כמו שכולם יודעים, זה אשכול 4 ואין לנו את היכולת הכלכלית להעמיד קבוצה כל כך טובה בליגת העל.

ענאן ז'רז'ורה: אנחנו סומכים על הכספים שאנחנו מקבלים גם מהטוטו, אז כשקיבלנו מהטוטו, עכשיו משרד האוצר רק מקצצים לנו.

ענאן ז'רז'ורה: זה פוגע אנושות בקבוצה שלנו.

ענאן ז'רז'ורה: מצד אחד מדברים על הזמן על מעמד האישה, על קידום ורוצים עוד ספורטאיות, מצד שני רק מקצצים.

ענאן ז'רז'ורה: אני חייב להגיד פה משהו.

ענאן ז'רז'ורה: כשהקמנו את האגודה שלנו, אנחנו חרטנו על דגל הקבוצה שזה הרבה יותר מכדורעף.

ענאן ז'רז'ורה: אנחנו תומכים בבנות והופכים אותן למנהיגות שפשוט ינהיגו את החברה הערבית בעתיד, ואנחנו רואים את הקושי קודם כל עכשיו למשוך את הבנות כי אין לנו כסף.

ענאן ז'רז'ורה: אנחנו לא יכולים לתת כסף לבנות למרות שאנחנו קבוצה בליגת העל, והמצב נורא קשה.

ענאן ז'רז'ורה: דודו לפני זמן מה דיבר שהם עברו מאלפים לאלופים.

ענאן ז'רז'ורה: אם זה הדגל שלהם עכשיו, אנחנו למשל, יש לנו קבוצת נוער בליגת העל.

ענאן ז'רז'ורה: זה כמובן השיטה שלנו להמשיך עם המצוינות, אבל אין הבדל בין קבוצת נוער בנות שמשחקת בליגת העל לבין אחת שמשחקת בליגה מחוזית.

ענאן ז'רז'ורה: אותי זה מקומם.

ענאן ז'רז'ורה: ליגת העל זה הרבה יותר נסיעות, הרבה יותר משחקים, הרבה יותר אימונים ופשוט לא מתקצבים באופן ראוי.

ענאן ז'רז'ורה: זה נקודה למחשבה.

ענאן ז'רז'ורה: איך יתכן שקבוצה, גם על נוער אני מדבר, שמשחקת בליגת העל, תקבל את אותו תקציב כמו קבוצה שתשחק בליגה המחוזית?

ענאן ז'רז'ורה: לנו זה קשה, אני אגיד לכם גם למה.

ענאן ז'רז'ורה: בליגת העל למשל לנשים, יש את הקבוצות של רעננה, הוד השרון, כפר סבא, חדרה, שזה אחת ליד השנייה.

ענאן ז'רז'ורה: אנחנו בשביל לנסוע להוד השרון לוקחים נסיעה שלוקחת לנו יותר מ-1,500 שקל לפעמים, כך שלדעתי גם בעניין של תקציב ליגת העל צריכים לתת את זה בהתאם, כי הנסיעה לאשדוד זה לא אותה נסיעה להוד השרון.

ענאן ז'רז'ורה: זה קשה לנו ואי אפשר לעמוד בזה ואנחנו מרגישים חסרי אונים.

עודד פורר: תודה רבה.

עודד פורר: ליאור גלוסקא, יו"ר עמותת כדורשת, ליגה לידידות.

ליאור גלוסקא: תודה רבה על רשות הדיבור, שלום לכולם.

ליאור גלוסקא: אני מנכ"לית הליגה לידידות בתרבות ובספורט.

ליאור גלוסקא: הליגה שלנו מתמקדת בחברה הערבית, דרוזית, צ'רקסית.

ליאור גלוסקא: המטרה שלנו זה להנחיל את תרבות הספורט מאפס אצל החברה שלדעתי יותר מעשר שנים אף אחד לא התעסק או שניסו ולא הצליחו.

עאידה תומא סלימאן: למה את אומרת את זה?

עאידה תומא סלימאן: בדיוק לפנייך דיברו וסיפרו על קבוצות שמשחקות בליגת על ובליגות מחוזיות.

עאידה תומא סלימאן: למה אומרים אפס ולא הצליחו?

עאידה תומא סלימאן: הצליחו וקיימים.

ליאור גלוסקא: הצליחו אבל באחוזים מאוד קטנים.

ליאור גלוסקא: בכלל בספורט הנשים נורא חשוב להתחיל בספורט עממי ולחשוף את הילדות כמה שיותר מוקדם לספורט עממי של כייף והנאה בספורט, ותוך כדי לבנות לאט לאט בהדרגתית בספורט התחרותי.

ליאור גלוסקא: בכל אופן, הליגה לידידות לא מתעסקת בספורט אולימפי.

ליאור גלוסקא: כדורשת זה לא ספורט אולימפי למרות שזה הספורט לדעתי מספר 1 בארץ בתחום העממי, ובתחום התחרותי למרות שאנחנו לא אולימפי, זה מספר 3 אחרי כדורגל וכדורסל.

ליאור גלוסקא: לא מזמן קיבלנו פרס מטעם ה-European Fair Play על הנושא של הגשר שאנחנו בונות בין החברה היהודית לערבית, ונבחרנו להיות מובילות בארגון ספורט עולמי של ספורט מקדם שלום, של 43 מדינות כולל ארצות ערב.

ליאור גלוסקא: יש לנו המון בעיות של תקציבים.

ליאור גלוסקא: אני חושבת שעמותה כמו שלנו מאוד חשובה לחברה הישראלית, לערכים בספורט, למצוינות, אבל בעיקר לחברה משותפת.

ליאור גלוסקא: נורא חשוב להקציב תקציב.

ליאור גלוסקא: אנחנו בעצם כל הזמן מרגישות שאנחנו מתדפקות על דלתות ומבקשות תקציב וזה צריך להיות הפוך.

ליאור גלוסקא: המדינה צריכה לתמוך בעמותות כמונו שפועלות בתחום הזה.

ליאור גלוסקא: לא תחום שהוא ספורט אולימפי אבל יש לו ערכים לדעתי מאוד חשובים שכל אחד היה רוצה לתמוך.

ליאור גלוסקא: אנחנו נתמכים באמת על ידי ה-USAID העולמי ועל ידי השגרירות האמריקאית ואני מאוד רוצה שהמדינה שלנו והכנסת ומינהל הספורט יתמוך בתקציב.

עודד פורר: הכנסת לא תומכת בתקציבים בשום דבר, זה רק חשוב לדעת.

עודד פורר: תודה.

עודד פורר: עורכת הדין גלי עציון, נעמת.

גלי עציון: תודה.

גלי עציון: אני רוצה להסב רגע את תשומת הלב.

גלי עציון: אנחנו רוב הזמן מדברים פה על המצב כמו שהוא מלמעלה, זאת אומרת חלוקת התקציבים במצב הקיים, כשיש פה הרבה תקציבים שעוברים כאילו באופן שוויוני, ששוב, אנחנו רואים את השוויון הפורמלי לעומת השוויון המהותי, כל מיני קריטריונים שבעצם מעצם טיבם ילכו יותר לגברים ולא לקבוצות נשיות.

גלי עציון: בעצם צריך להתייחס לזה מלמטה או במקביל גם מלמטה.

גלי עציון: אני חושבת שהחלום הרטוב של רוב מי שמתעסק בנושא זה מה שנקרא טייטל 9 האמריקאי שבעצם מחייב השקעה בכל מקום שיש השקעת כספים מדינתיים, להשקיע באופן שווה בנשים ובגברים, וזה באמת מה שיצר את הבסיס, שיש פה הרבה מאוד בנות שמחויבות לשחק.

גלי עציון: אנחנו רואים המון בנות בכדורגל, בכדורסל, בכל התחומים.

גלי עציון: זה בעצם מה שמייצר אחר כך את האפשרות שיהיו שחקניות, שהאחוזים ישתנו.

גלי עציון: אני חושבת שזה חלק מהדברים שצריך לחייב את אגודות הספורט ואת קבוצות הספורט.

גלי עציון: כשיש איגוד מפואר כמו מכבי תל אביב שמשקיע כבר בילדים כדי לייצר לו שחקנים בשנים המתקדמות בקבוצות הבוגרים, אז הוא צריך להיות מחויב להשקיע בה במידה גם בילדות.

גלי עציון: אנחנו צריכים לייצר שוויון בבסיס, אחרת אנחנו כל הזמן נישאר באותה נקודה.

גלי עציון: יש פה עוד עניין.

גלי עציון: יש עניין של מן ציפיות שמגשימות את עצמן.

גלי עציון: ברור שאם אומרים כל הזמן שספורט הגברים הוא יותר מעניין והוא מושך יותר קהל, אז זאת הגישה.

גלי עציון: הגישה צריכה להיות, ויש לה הוכחות בעצם בהיסטוריה הקרובה והרחוקה, כשמשווקים ומאפשרים גם לספורט הנשים להיות בקדמת הבמה, הוא לוקח מקום טוב ומפואר.

גלי עציון: אני רוצה להזכיר לוועדה שיש לה סמכות מכוח סעיף א/9 רבתי לחוק הספורט, לקבל דיווחים מאגודות ספורט, ארגוני ספורט, התאחדות ואיגוד על האופן שבו הם נותנים ביטוי הולם לייצוג של נשים וסוגי המשרות השונים.

גלי עציון: גופי הספורט האלה חייבים לדווח לוועדה אחת לשנה והוועדה אמורה לדון בדוחות האלה, אז אני חושבת שכדאי מאוד שזה יקרה.

גלי עציון: אני חושבת, פה זה דורש תיקון, אבל כנ"ל צריך לעשות ביחס לתקנונים, כי אנחנו נתקלנו שוב ושוב במקרים של תקנונים ששוב היו לכאורה שוויוניים אבל היו שוויוניים במובן הפורמלי, והשורה התחתונה הייתה שנשים נפגעו.

גלי עציון: אני ייצגתי את נעמי איתן.

גלי עציון: נעמי איתן הייתה שחקנית קריקט מצטיינת.

גלי עציון: למרבה הצער כמו בהרבה עניינים אחרים, לא קידמו בנות.

גלי עציון: לא הייתה לה קבוצה.

גלי עציון: היא ביקשה במכבייה להשתתף יחד עם קבוצת הבנים של המכבייה, קבוצת הנוער ולא אפשרו לה את זה.

גלי עציון: לצערי גם בית המשפט לא איפשר לנו את זה, אבל זו דוגמא.

גלי עציון: כשאין לך בסיס שבו יש נשים שמשחקות, אמרו, אנחנו נעבוד על זה שתהיה קבוצת בנות, מה שזה כמו לשלוח לרוח.

גלי עציון: תודה.

עודד פורר: תודה רבה.

עודד פורר: יעל סיני משדולת נשים, בבקשה.

יעל סיני: תודה.

יעל סיני: אני רוצה נקודה קטנה שקשורה למתקנים.

יעל סיני: בסוף אנחנו כל הזמן במן גלגל כזה בלי הקצאת מתקנים.

יעל סיני: אומרים שלא מצליחים להקים קבוצות.

יעל סיני: פורסם לפני שבועיים מבחן תמיכות של משרד התרבות והספורט לשיפוץ מתקנים.

יעל סיני: אין שם בתוך הסעיפים של מבחן התמיכות שום הקשר של פיקוח לחלוקה מגדרית של שימוש שוויוני במתקנים.

יעל סיני: זה לא דורש כסף, זה לא דורש התערבות דרמטית.

יעל סיני: פיקוח על הרשויות המקומיות שיאפשרו שימוש שווה ומשהו עכשיו שמשרד הספורט יכול להחליט שהוא עושה.

עודד פורר: הערה חשובה.

עודד פורר: תודה.

עודד פורר: יערה יצחקי.

יערה יצחקי: רציתי להתייחס לדברים שדודו מלכא אמר קודם לגבי העניין הזה שהם מנסים להיות ריאליים, ש-1% בשנה זה מספיק.

יערה יצחקי: ריאלי לפי מה שאני יודעת זה מציאותי.

יערה יצחקי: אני רק רוצה להגיד לך שזה לא מציאותי.

יערה יצחקי: אני כאמור, בגלל פציעה כזאת או אחרת כרגע גם מאמנת צעירות, ואני רוצה להגיד לך, דודו, שתוך כלום זמן הצלחנו להביא 30 בנות מאפס בנות, למחנה כדורסל שהתקיים עד לפני שבועיים, אז להגיד שזה מציאותי זה נחמד, זה יפה, זה נוח.

יערה יצחקי: זה לא המציאות.

עודד פורר: אוקיי, תודה.

עודד פורר: דודו מלכא.

דודו מלכא: שאלת משהו לגבי אתנה, אמרתי שאני אתייחס.

דודו מלכא: אתנה כרגע נמצא אצלנו והוא אושר בחקיקה תחת מכון וינגייט, וכל הפעולות שמתבצעות, הן מתבצעות דרך המכון, להוציא מבחני תמיכה שהפעלנו אותם השנה וחילקנו מתוך ה-7 מיליון - 70%.

דודו מלכא: זה מה שמותיר לנו החוק כשאין תקציב.

דודו מלכא: לגבי היתר, שזה בערך כ-6 מיליון, אנחנו מקווים להוציא את זה לפועל ברגע שתקציב המדינה יכנס לפועל וזה ייתן את המענה לשיווק שייעדנו מתוך ה-7 מיליון, כ-1.5 מיליון שיווק בכדורסל, כדורסל וכדורעף.

עודד פורר: אתה יכול להתייחס למה שנאמר כאן לגבי מבחני התמיכה בקרן המתקנים?

דודו מלכא: אני ידעתי שהפיצו את המבחן.

דודו מלכא: אני מוכן לבדוק מדוע זה לא קרה.

דודו מלכא: אני מניח שהדוברת הקודמת אמרה שזה הופץ להערות הציבור, וכשמפיצים הערות לציבור מותר להעיר ואנחנו ניקח את זה בחשבון.

דודו מלכא: דרך אגב, זה בדיוק מה שגם רציתי לומר לגבי ה-110 מיליון, שעדיין לא הפצנו להערות הציבור וברגע שאנחנו מפיצים, יש הערות ואנחנו בהחלט ניקח את זה בחשבון.

עודד פורר: אוקיי.

עודד פורר: חבר הכנסת סגלוביץ'.

יואב סגלוביץ': אני אומר משהו כללי.

יואב סגלוביץ': כשכולם אומרים שהם בעד משהו, אז יש בעיה.

יואב סגלוביץ': אני מחפש תמיד בדיונים את זה שהוא נגד ואז אני אומר, יש סיכוי שיקרה משהו.

יואב סגלוביץ': פה כולם בעד, אנחנו בבעיה קשה.

יואב סגלוביץ': כל הזמן חיפשתי את המישהו שהוא נגד, ואני אומר שיש פה הרבה נגד, פשוט לא אומרים אותו.

יואב סגלוביץ': הנגד קיים במשהו שהוא נמצא, שהוא טבוע, שכן יש אפליה ויש מגדריות וזאת הבעיה, והשאלה איזה תוכנית עושים בשביל לשנות אותה, ואין פה שום תוכנית.

יואב סגלוביץ': בכל השאלות שנשאלו כאן ברור לגמרי.

יואב סגלוביץ': כשהיה המונדיאל האחרון, אני זוכר שלא רצו לשדר את חצי הגמר או את הגמר.

יואב סגלוביץ': פנו אלי, כתבנו מכתבים, בסוף זה הסתדר, אבל עצם הרעיון הזה שבכלל לא חשבו לשדר את זה, פה הבעיה.

יואב סגלוביץ': מי שחשב על זה, זה לא אנשים שהם אנשים רעים.

יואב סגלוביץ': הם פשוט לא חשבו על זה וזאת הבעיה.

יואב סגלוביץ': פשוט לא חושבים על זה.

יואב סגלוביץ': אני אגיד פה עוד משפט אחד שכן אפשר פה לעשות שינוי.

יואב סגלוביץ': בסך הכול הכוח של ספורט או חלק מהכוח שלו הוא לספר סיפור אנושי של אנשים, והזדהות.

יואב סגלוביץ': כוכבי כדורגל או מאמני כדורגל אפילו, אפילו המעשים בקבוצות העל, סלבים לצורך העניין.

יואב סגלוביץ': הסיפור הוא איך מספרים את הסיפור אחרת, ואפשר לספר אותו אחרת אם רוצים.

יואב סגלוביץ': אני חושב שפה בסיפור הזה, זה נכון, הביטוי של זה הוא תקציבי אבל קודם כל שיהיה פה ויכוח, זאת אומרת, שיבוא המישהו הזה ויגיד, ספורט נשים הוא לא חשוב, ואז נתחיל לנצח.

יואב סגלוביץ': עודד, אני חושב שדווקא בוועדה שלנו אם יהיה את דיון ההמשך הזה בספטמבר, כי הרי מה רואים פה?

יואב סגלוביץ': אם ב-14 מיליון ששאלת שאלה, עוד הם צריכים לחשוב, על מה יש לחשוב בכלל?

יואב סגלוביץ': אין מה לחשוב.

יואב סגלוביץ': השאלה היא איפה נגמרת כוחה של הממשלה ומתחיל כוחה של הכנסת, ואני פה אמרתי לעאידה בצד, אולי בצורה לא מקצועית, אבל אם לא תהיה ברירה, נעשה משהו לא מקצועי.

יואב סגלוביץ': אנחנו נוציא פה איזו הצעת חוק משותפת שלנו ונחליט על איזשהו תקציב.

יואב סגלוביץ': שיבואו בטענות שעשינו תקציב מפלה מדי.

יואב סגלוביץ': כנראה שאז עדיין נהיה יותר ליברלים מהתקציבים שקיימים היום במשרד הספורט.

עודד פורר: טוב, אני רוצה לסכם את הדיון.

עודד פורר: ראשית, תודה לכל מי שלקח חלק.

עודד פורר: אני חושב שעלו פה כמה דברים מאוד חשובים.

עודד פורר: אני רק אגיד לך במענה למה שאתה אמרת.

עודד פורר: אני שמח שהם צריכים לחשוב, כי אחד הדברים שמעורר מחשבה כנראה זה הדיון שהתקיים כאן, והם גם יחשבו טוב לפני הדיון שהם יעשו כדיון מעקב, והם יעדיפו לבוא עם תוצאות אחרות ממה שלפחות היה עד עכשיו, כך אני מאמין ורוצה לקוות.

עודד פורר: תראו, הדיון הזה, עניינו בתקציב.

עודד פורר: בסוף התקציב הוא בבואה של מדיניות.

עודד פורר: תקציב זאת מילה מאוד מסובכת וכשמתחילים לרדת למספרים, המספרים, התפקיד שלהם באמצעות התקציב היא להגשים את המדיניות של הממשלה, והתפקיד של הממשלה הוא לקבוע מדיניות.

עודד פורר: אף אחד לא יכול לספר סיפור אחר.

עודד פורר: הסיפור של התקציב הזה מראה שמדיניות הממשלה בעניין ספורט נשים היא מדיניות מפלה, ומבחינת הממשלה אין יעד לצמיחה ולהגעה להשתתפות נשים בספורט.

עודד פורר: חד משמעית.

עודד פורר: ראינו את זה גם בדברים שנאמרו כאן.

עודד פורר: זה הכול היה מן כזה משהו אמורפי.

עודד פורר: אי אפשר להתחיל בכלל את הדיון הזה בלי שיש הגדרה ברורה של יעדים ומדדים בספורט.

עודד פורר: אני הייתי מצפה ממשרד הספורט שכשנשאלת השאלה הזו, באופן אוטומטי, אגב, לא רק לגבי הנושא הזה אלא לגבי כל נושא, לצערי זה נכון גם בנושאים אחרים, בעניין הזה לא מפלים את הנשים.

עודד פורר: בכל הנושאים אין לממשלה כמעט יעדים ומדדים ברורים מעבר לדברים המחויבים במה שהם מגישים, אם משרד ראש הממשלה עדיין עושה את הבקרה הזאת המפורסמת על אותן תוכניות, אבל בשורה התחתונה אני הייתי מצפה ממשרד הספורט שיבוא ויגיד, היום אנחנו נמצאים באחוזי השתתפות כאלה, היעד שלנו הוא תוך חמש שנים לגדול.

עודד פורר: לא יודעים לכמה זמן לגדול.

עודד פורר: הוא עכשיו העריך 1%, 1.5%.

עודד פורר: זה לא יעד.

עודד פורר: כרגע כשאתה אומר, אני מעריך, זאת אומרת שאין לך יעד.

עודד פורר: עכשיו אתה החלטת להעריך מה היעד שלך, ולכן הפנייה שלי לשר הספורט ואני אוציא גם בכתב אליו.

עודד פורר: אני מצפה שבדיון הבא שאנחנו נקיים כאן בספטמבר, לפחות שר הספורט, יכול להיות שזאת עוד לא תהיה מדיניות הממשלה, אבל הוא כשר בהחלט יכול להגדיר את מדיניות המשרד שלו, להציג בפנינו את היעדים והמדדים שלו לשילוב נשים בספורט.

עודד פורר: היעדים האלה צריכים להיות מחולקים לא רק ברמת המקרו לגבי השתתפות ספורטאיות, אלא בחלוקה לכל ענף וענף ולכל איגוד ואיגוד.

עודד פורר: אני רוצה לראות מסמך מסודר כזה שיוצג בתוכנית חמש שנתית, תוך חמש שנים כמה אתה צומח בכל שנה בכל אחד מהפרמטרים.

עודד פורר: אני חייב לומר בשיא הצניעות, דודו, 1.5% זה לא יעדים ומדדים.

עודד פורר: זה נומינלית אפילו לא התמיכה של האוכלוסייה.

עודד פורר: זה לגבי הנושא הזה.

עודד פורר: בעיניי, אגב, הוא החשוב ביותר כי ממנו יגזרו גם תוכניות הממשלה.

עודד פורר: כל יעד שישים השר חילי טרופר היום, מי שלא יבוא אחריו יהיה חייב כבר להתייחס לזה.

עודד פורר: הוא כבר לא יוכל לברוח מהעניין הזה.

עודד פורר: ממשלות מתחלפות כאן, ברוך השם, מדי פעם, אז אני מניח שנצטרך לייצר פה איזשהו בסיס.

עודד פורר: בנוסף, אני מבקש בדיון בספטמבר שמשרד הספורט יציג את הפרמטרים לנושא התקציב לחיזוק השחקן הישראלי.

עודד פורר: אני שמח שהמשרד הצהיר כאן שהחלוקה היא לא כפי שאנחנו יודעים שהיא, ושהוא הולך לשנות אותה והולך לקבוע שם תבחינים כאלה שיתנו את הפרמטרים עם תקצוב יתר לספורט נשים.

עודד פורר: אני מצפה לראות כאן את הפרמטרים האלה מוצגים בחודש ספטמבר, כולל החלוקה בסוף כמה באמת מגיע לספורט נשים, כמה מגיע לספורט גברים.

עודד פורר: כנ"ל לגבי הטוטו.

עודד פורר: אני מצפה מהטוטו להציג כאן את הפרמטרים להסכמי השיווק, כולל משקל לכל פרמטר.

עודד פורר: גם שם נברר האם יש משקלים לגבי הנושא של שילוב נשים בכל אחד מההסכמים האלה, בכל אחד מהמקומות שבהם המדינה, והטוטו מבחינתי זה זרוע ארוכה של המדינה בצורה כזו או אחרת, נותנת תקציב.

עודד פורר: היא צריכה לראות איך הפרמטרים האלה משרתים את המדיניות שלה לאותם יעדים ומדדים שהיא הייתה אמורה לקבוע ולא קבעה, אבל אולי נצליח לגרום לה לקבוע.

עודד פורר: אני מבקש לדעת גם, וגם כאן אני שמח על מה שאמר דודו, שה-110 מיליון שקלים עדיין לא חולקו.

עודד פורר: אני קורא למשרד הספורט לבוא ולהכניס בתוך הפרמטרים שם גם את הנושא של פיצוי בגין הפסקת משחקים בליגות האלה שהופסקו המשחקים ולא חודשו בתקופה הזאת, ולראות איך בתוך ה-110 מיליון שקלים האלה גם ספורט הנשים מקבל תקציב.

עודד פורר: באותו דיון שיתקיים בספטמבר, זה יהיה דיון עוקב.

עודד פורר: מייד אחר כך אנחנו נקיים דיון בנושא הייצוג ההולם כפי שעולה מסעיף - - - .

עודד פורר: אחר כך נוסיף את הסעיף בפרוטוקול.

עודד פורר: לגבי הייצוג באגודות, שם אני אבקש נציג מההתאחדות לכדורגל, נציג מההתאחדות לכדורסל ומחמשת איגודי הספורט הגדולים הנוספים לבוא ולהציג את הנתונים כאן בוועדה.

עודד פורר: לגבי מה שעלה כאן בנושא תקנות המתקנים, גם כאן בדיון הזה אני מצפה לתשובות ממשרד הספורט לגבי לוחות הזמנים לפחות לפרסום התקנון.

עודד פורר: יכול להיות שלא תהיה לכם כנסת לאשר את זה, יכול להיות שאתם תגידו שמבחינת הכנסת העניין מתעכב, אבל את התקנות האלה שאתם מדברים עליהן, אפשר לראות לפחות את הטיוטה שלהן ולהבין שהנושא הזה מתקדם כדי שברשויות המקומיות יתנו משקל וזמן למגרשים עבור ספורט נשים, גם מבחינת שעות השימוש וגם מבחינת הקצאת המגרשים.

עודד פורר: בנוסף, מבחן התמיכות לקרן המתקנים שעליו דיברה יעל סיני משדולת הנשים, גם כאן אני מברך על האמירה של דודו.

עודד פורר: ככל שבאמת מבחן התמיכות הזה רק פורסם להערות הציבור, אז הנה יש הערה ראשונה מהוועדה לקידום מעמד האישה.

עודד פורר: אנחנו מבקשים שבמבחני התמיכות, גם שם יינתן ביטוי להקצאת שעות במגרשים, ומגרשים לטובת ספורט נשים בכל רשות ורשות מבחינת קרן המתקנים.

עודד פורר: עד כאן.

עודד פורר: הישיבה נעולה.

עודד פורר: תודה.